CELEX: 32021D0793
Language: fi
Date: 2021-03-26 00:00:00
Title: Neuvoston päätös (EU) 2021/793, annettu 26 päivänä maaliskuuta 2021, Euroopan unionin sekä Grönlannin hallituksen ja Tanskan hallituksen välisen kestävää kalastusta koskevan kumppanuussopimuksen ja sen täytäntöönpanopöytäkirjan allekirjoittamisesta Euroopan unionin puolesta ja niiden väliaikaisesta soveltamisesta

18.5.2021   
               
               
                  FI
               
               
                  Euroopan unionin virallinen lehti
               
               
                  L 175/1
               
            
         NEUVOSTON PÄÄTÖS (EU) 2021/793,
         annettu 26 päivänä maaliskuuta 2021,
         Euroopan unionin sekä Grönlannin hallituksen ja Tanskan hallituksen välisen kestävää kalastusta koskevan kumppanuussopimuksen ja sen täytäntöönpanopöytäkirjan allekirjoittamisesta Euroopan unionin puolesta ja niiden väliaikaisesta soveltamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 5 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Neuvosto antoi 9 päivänä joulukuuta 2019 komissiolle luvan aloittaa Grönlannin hallituksen ja Tanskan hallituksen kanssa neuvottelut kestävää kalastusta koskevan uuden kumppanuussopimuksen ja sen uuden täytäntöönpanopöytäkirjan tekemiseksi.
                  
               
                     (2)
                  
                  
                     Neuvottelut saatiin onnistuneesti päätökseen, kun Euroopan unionin sekä Grönlannin hallituksen ja Tanskan hallituksen välinen kestävää kalastusta koskeva kumppanuussopimus, jäljempänä ’kumppanuussopimus’, ja Euroopan unionin sekä Grönlannin hallituksen ja Tanskan hallituksen välisen kestävää kalastusta koskevan kumppanuussopimuksen täytäntöönpanosta tehty pöytäkirja. jäljempänä ’pöytäkirja’, parafoitiin 11 päivänä tammikuuta 2021.
                  
               
                     (3)
                  
                  
                     Kumppanuussopimuksella kumotaan Euroopan yhteisön sekä Tanskan hallituksen ja Grönlannin maakuntahallituksen välinen kalastuskumppanuussopimus (1), joka tuli voimaan 28 päivänä kesäkuuta 2007.
                  
               
                     (4)
                  
                  
                     Kumppanuussopimuksen ja pöytäkirjan tavoitteena on antaa unionille, Tanskan hallitukselle ja Grönlannin hallitukselle mahdollisuus tehdä tiiviimpää yhteistyötä edistääkseen jatkossakin kestävän kalastuspolitiikan kehittämistä ja kalavarojen vastuullista hyödyntämistä Grönlannin vesillä.
                  
               
                     (5)
                  
                  
                     Jotta unionin kalastusalukset voisivat aloittaa kalastustoiminnan pikaisesti ja kumppanuussopimuksen 15 artiklan ja pöytäkirjan 12 artiklan mukaisesti, sopimusta ja pöytäkirjaa olisi sovellettava väliaikaisesti niiden allekirjoituspäivästä alkaen.
                  
               
                     (6)
                  
                  
                     Näin ollen kumppanuussopimus ja pöytäkirja olisi allekirjoitettava ja niitä olisi sovellettava niiden voimaantuloa varten tarvittavien menettelyjen päätökseen saattamiseen asti väliaikaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan lupa allekirjoittaa Euroopan unionin sekä Grönlannin hallituksen ja Tanskan hallituksen välinen kestävää kalastusta koskeva kumppanuussopimus, jäljempänä ’kumppanuussopimus’, ja Euroopan unionin sekä Grönlannin hallituksen ja Tanskan hallituksen välisen kestävää kalastusta koskevan kumppanuussopimuksen täytäntöönpanosta tehty pöytäkirja, jäljempänä ’pöytäkirja’, unionin puolesta sillä varauksella, että mainittujen asiakirjojen tekeminen saatetaan päätökseen (2).
         
         
            2 artikla
            Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa kumppanuussopimus ja pöytäkirja unionin puolesta.
         
         
            3 artikla
            Kumppanuussopimusta sovelletaan sen 15 artiklan mukaisesti väliaikaisesti sopimuksen allekirjoituspäivästä sen voimaantuloa varten tarvittavien menettelyjen päätökseen saattamiseen asti (3).
         
         
            4 artikla
            Pöytäkirjaa sovelletaan sen 12 artiklan mukaisesti väliaikaisesti pöytäkirjan allekirjoituspäivästä (3) sen voimaantuloa varten tarvittavien menettelyjen päätökseen saattamiseen asti.
         
         
            5 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 26 päivänä maaliskuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  EUVL L 172, 30.6.2007, s. 4.
         
            (2)  Ks. tämän virallisen lehden s. 3.
         
            (3)  Neuvoston pääsihteeristö julkaisee Euroopan unionin virallisessa lehdessä päivämäärän, josta alkaen kumppanuussopimusta ja pöytäkirjaa sovelletaan väliaikaisesti.